Basura

Basura ("Zaborra", gaztelaniaz) gipuzkoar talde punk bat izan zen, Errenterian 1980ko hamarkadaren hasieran eratua.

 Historia 
Errenterian 1981ean sortu zen, Alarma taldea desegindakoan. Xabi eta Beni sartu eta taldea osatu zuten. Urte hartantxe egin zuten debuta kalean bertan, Donostiako epaitegiaren alboko kale batean antolatutako kontzertu batean, beste hainbat talderekin batera, besteak beste Optalidón donostiarrekin. Kontzertua borroka eta liskar artean amaitu zen —musikarietako bati hortz bat hautsi zioten—.

Bere garaian jarduera gehien izan zuten taldeetako bat izan zen, Odio herrikideak eta RIP arrasatearrekin batera), eta jaialdi aldarrikatzaile askotan talde nagusi izan ziren. Adibidez, Anti-Bardenas (tiro-eremu militarra) Tuteran, euskal talde askorekin, edo Oñatin 1983an, une hartan zebilen punk mugimendu guztiarekin, hala nola Cicatriz en la Matriz (gerora Cicatriz), Último Resorte, Odio, RIP, eta beste asko.

Haien unerik garrantzitsuenetako bat izan zen Lasarteko Autódromo aretoan U.K. Subs britainiarrekin batera jo zutenean, 1983ean. Euskal Herritik kanpora, Bartzelonako Zeleste aretoan jo zuten, baita Tenerifen, Tuteran eta Zaragozan ere. Haien kanta ezagunenetako batzuk «Redadas de la policía», «CIA», «Teddys», «Tontódromo» edo «Masacre en la ONU» izan ziren.

1985ean banandu ziren, ezer grabatua utzi gabe, kasetean jasotako ehunka zuzeneko pirata izan ezik. 2004ko azaroaren 19an, desegin eta handik hemeretzi urtera, berriro elkartu ziren da, Anti-Régimen taldearekin jotzeko (beste talde garaikide bat, haiek ere kontzertu horretarako itzuliak), Trintxerpeko Mogambo aretoan, RIPeko Carlos «Mahoma» kanlariaren heriotzaren urteurrenean.

2006an, Beltza Recordsek Dando ostias sin parar albuma editatu zien, 500 kopiako edizioan, biniloan. Diskoak 1983ko haien zuzeneko kontzertu bat dauka.

Azken kontzertua 2007ko azaroaren 17an Errenteriako Landare tabernan eman zuten, beste hiru urtean Euskal Herrian zehar jotzen ibili ondoren, belaunaldi berriek zuzeneko haien indarraren berri izan zezaten. Bi urte geroago eta Odioko Antolin baxu-jotzailearen heriotzaren albiste tristearen ondorioz, berriro ere jo zuten Mogambo aretoan, Odio eta Kaos Kooperativ taldeekin batera, hildakoaren omenez.

2012an, Xabik taldea berriz elkartzea erabaki zuen, baina denak ez zeuden prest, lana edo bestelako arrazoiak zirela kausa. Hala ere, horrek ez zion ideia burutik kendu, eta beste taldekide batzuk bilatzen hasi zen, bere ametsa betetzen lagun ziezaioten: beren CDa grabatzea. Taldea sortu eta 32 urtera lortu zuten eta ¡Sois algo repelente! izena eman. Zuzenean jotzen hasi ziren berriz, diskoa kanta zaharrekin batera aurkezteko.

 Taldekideak 

 1981-1985 
 Toro - kantaria
 Fran - bateria
 Xabi - baxua eta ahotsa
 Toño - gitarra

 2004-2007 
 Ion - kantaria
 Fran - bateria
 Xabi - baxua eta koruak
 Toño - gitarra
 Jurgi - gitarra eta koruak

 Diskoak 
 Dando ostias sin parar (Beltza Records, 2006an).
 ¡Sois algo repelente! (2013).

 Kanpo estekak 
 Dando ostias sin parar LParekin batera datorren testua 2008ko uztailaren 7an kontsultatua.
 2007ko azaroaren 17an emandako azken kontzertuaren kronika 2008ko uztailaren 7an kontsultatua.

Kategoria:1980ko hamarkadako musika taldeak
Kategoria:Euskal Rock Erradikala
Kategoria:Errenteriako musika taldeak